Ranskan tasavallan aloite neuvoston päätöksen tekemiseksi oikeuslaitoksen palveluksessa olevien koulutuksen eurooppalaisen verkoston perustamisesta



Virallinen lehti nro C 018 , 19/01/2001 s. 0009 - 0012



Ranskan tasavallan aloite neuvoston päätöksen tekemiseksi oikeuslaitoksen palveluksessa olevien koulutuksen eurooppalaisen verkoston perustamisesta (2001/C 18/03) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan ja 34 artiklan 2 kohdan c alakohdan, ottaa huomioon Ranskan tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Amsterdamin sopimuksen jatkotoimina on Wienin toimintasuunnitelmassa ja Tampereen Eurooppa-neuvoston 15 ja 16 päivänä lokakuuta 1999 tekemissä päätelmissä vahvistettu tarve asettaa Euroopan unionin ensisijaisten tavoitteiden joukkoon vapauteen, turvallisuuteen ja oikeuteen perustuvan alueen luominen. (2) Jäsenvaltioiden oikeusviranomaisten tehokas ja kattava yhteistyö perustuu vastavuoroiseen ymmärtämykseen ja luottamukseen. Näin ollen se edellyttää oikeusalan ammattilaisilta jäsenvaltioiden oikeusjärjestelmien ja Euroopan unionissa tehtävän oikeudellisen yhteistyön perustana olevien säädösten parempaa tuntemusta. (3) Jäsenvaltioiden oikeuslaitosten jäsenten koulutus on ilmeisesti eräs Euroopan oikeusalueen onnistumisen edellytys. Se tehostaa voimassa olevien oikeudellisten välineiden käyttämistä ja helpottaa uusien yhteistyövälineiden käytännön täytäntöönpanoa. (4) Tämä koulutus edistää myös todellisen eurooppalaisen oikeuskulttuurin luomista. (5) Jäsenvaltioissa oikeuslaitosten jäsenten koulutuksesta vastaavilla kansallisilla elimillä on jo nyt tiettyjä kokemuksia yhdessä toteutetuista vaihdoista ja koulutustoimista, mutta näille vaihdoille olisi luotava pysyvät rakenteet. Niiden yhtenäisyyttä olisi voitava parantaa ja tehdä ne pysyvämmiksi. (6) Oikeuslaitoksen palveluksessa olevien koulutuksen eurooppalaisen verkoston perustaminen vastaa tähän huolenaiheeseen. (7) Verkoston toiminta rajoitetaan aluksi perustamissopimuksen 31 artiklan kattamiin aloihin ja sen olisi muodostuttava jäsenvaltioiden kansallisista kouluista ja laitoksista, jotka vastaavat erityisesti ammattituomarien ja oikeuslaitokseen kuuluvien syyttäjäviranomaisten koulutuksesta. (8) Verkoston olisi oltava avoin myös kolmansien maiden kanssa tehtävälle vaihdolle, erityisesti Euroopan unionin jäsenyyttä hakeneissa ehdokasvaltioissa oikeuslaitoksen palveluksessa olevien koulutuksesta vastaavien elinten kanssa. (9) Verkosto olisi järjestettävä ja rahoitettava siten, että koulutuksesta vastaavat jäsenvaltioiden laitokset voivat työskennellä yhteisten tavoitteiden saavuttamisen hyväksi tiiviissä yhteistyössä yhteisön toimielinten, erityisesti komission kanssa, ON PÄÄTTÄNYT SEURAAVAA: I LUKU PERUSTAMINEN JA KOKOONPANO 1 artikla Perustaminen Perustetaan oikeuslaitoksen palveluksessa olevien koulutuksen eurooppalainen verkosto, jäljempänä "verkosto". 2 artikla Kokoonpano 1. Verkosto koostuu jäsenvaltioiden kansallisista kouluista ja laitoksista, jotka vastaavat erityisesti ammattituomarien koulutuksesta, samoin kuin syyttäjäviranomaisten koulutuksesta niissä jäsenvaltioissa, joissa nämä ovat osa oikeuslaitosta. 2. Kukin jäsenvaltio nimeää enintään kolme koulutuksesta vastaavaa, jotka edustavat sitä verkostossa. II LUKU TEHTÄVÄ JA TOIMINTA 3 artikla Tehtävä ja tavoitteet 1. Verkoston tehtävänä on edistää jäsenvaltioiden oikeuslaitosten jäsenten koulutustoimien yhtenäisyyttä ja tehokkuutta perustamissopimuksen 31 artiklassa tarkoitetuilla aloilla. 2. Edellä 1 kohdassa tarkoitetun tehtävän täyttämiseksi verkosto pyrkii saavuttamaan erityisesti seuraavat tavoitteet: a) jäsenvaltioiden oikeus- ja tuomioistuinjärjestelmien vastavuoroisen tuntemuksen syventäminen; b) Euroopan unionissa voimassa olevien eurooppalaisten ja kansainvälisten välineiden tuntemuksen kehittäminen ja niiden käytön parantaminen; c) koulutustarpeiden selvittäminen ja osoittaminen; d) kokemusten vaihto oikeuslaitoksen palveluksessa olevien koulutuksen alalla; e) oikeuslaitoksen palveluksessa olevien koulutusohjelmien yhteensovittamisen edistäminen Euroopan unionissa; f) yhtenäisten ja säännöllisesti ajan tasalla pidettävien koulutusvälineiden asettaminen yhteisön toimielinten, jäsenvaltioiden oikeusviranomaisten, yhteisellä toiminnalla 98/428/YOS(3) perustetun Euroopan oikeudellisen verkoston sekä kaikkien muiden Euroopan unionissa rikosoikeuden alalla tehtävästä yhteistyöstä vastaavien elinten käyttöön; g) niille oikeuslaitosten jäsenille suunnatun koulutustoiminnan kehittäminen, joiden tehtävänä on osallistua oikeusvaltion palauttamiseen kolmansissa maissa; h) oikeuslaitoksen palveluksessa olevien koulutusjärjestelmien rakenteiden parantamiseen osallistuminen Euroopan unionin jäsenyyttä hakeneissa ehdokasvaltioissa sekä mahdollisuuden antaminen näiden valtioiden ja tarvittaessa kolmansien maiden oikeuslaitosten jäsenille osallistua koulutusohjelmiin. 4 artikla Toimintaohjelma 1. Edellä 3 artiklassa tarkoitettujen tehtävän ja tavoitteiden saavuttamiseksi verkosto laatii vuosittain III luvussa vahvistettujen edellytysten mukaisesti toimintaohjelman. 2. Edellä 1 kohdassa tarkoitettu toimintaohjelma sisältää erityisesti toimia, joiden tarkoituksena on edistää a) - Euroopan oikeusjärjestelmien ymmärtämistä, - oikeudellisen yhteistyön mekanismien ymmärtämistä, - kielitaitoa, b) - koulutusjaksojen ja alan ammattilaisten välisten vaihtojen järjestämistä, - hyvien käytäntöjen ja tutkimustulosten levittämistä, c) - uutta luovien koulutusohjelmien kehittämistä, - sellaisten yhteisten koulutusvälineiden kehittämistä, jotka perustuvat erityisesti uusiin teknologioihin, - kouluttajien kouluttamista. 5 artikla Pedagogiset apuvälineet 1. Verkosto saattaa 4 artiklassa tarkoitetun toimintaohjelmansa tulokset jäsentensä saataville. Se laatii ja pitää ajan tasalla pedagogisia apuvälineitä, joiden tarkoituksena on tukea tämän ohjelman mukaisia koulutustoimia. 2. Edellä 1 kohdassa tarkoitetut pedagogiset välineet ovat verkoston jäsenten käytössä, jotka varmistavat niiden laajemman levittämisen eurooppalaisella tasolla ja edustamissaan jäsenvaltioissa. 6 artikla Viestintäkeinot 1. Verkoston pääsihteeri perustaa a) suojatun sähköisen tietojenvaihtojärjestelmän, johon vain verkoston jäsenillä on pääsy; b) verkoston Internet-sivuston, johon yleisöllä on pääsy. 2. Luettelo verkoston jäsenistä ja heidän täydelliset yhteystietonsa asetetaan helposti saataville, erityisesti antamalla ne yleisön käyttöön komission ja verkoston Internet-sivustoilla. III LUKU VERKOSTON SISÄISET JÄRJESTELYT 7 artikla Verkoston elimet 1. Verkoston elimet ovat johtoryhmä ja pääsihteeristö. Verkostoa avustaa tieteellinen komitea. Komissio huolehtii pääsihteeristön tehtävistä. 2. Johtoryhmä koostuu jäsenvaltioiden 2 artiklan 2 kohdan mukaisesti nimeämistä verkoston jäsenistä, komission edustajasta, neuvoston pääsihteeristön edustajasta ja Euroopan neuvoston edustajasta. Johtoryhmän puheenjohtajana toimii neuvoston puheenjohtajavaltion edustaja, ja häntä avustaa seuraavan puheenjohtajavaltion edustaja. 3. Komissio nimeää verkoston pääsihteerin sellaisten henkilöiden joukosta, joilla on kokemusta ammattituomarina tai oikeuslaitokseen kuuluvana syyttäjänä toimimisesta jäsenvaltiossa, ja joilla on erityistä kokemusta oikeuslaitoksen palveluksessa olevien koulutuksesta. Johtoryhmä antaa lausuntonsa pääsihteerin nimeämisestä tai hänen toimikautensa jatkamisesta. 4. Johtoryhmä voi päättää ottaa työskentelyynsä mukaan laitoksia, jotka Euroopan unionin tasolla toimivat erityisesti yhteisön oikeuden alalla ammattituomareiden ja syyttäjien koulutuksen parissa niissä jäsenvaltioissa, joissa viimeksi mainitut ovat osa oikeuslaitosta. Se voi päättää ottaa työskentelyynsä mukaan myös kansallisia kouluja ja laitoksia, jotka vastaavat oikeuslaitoksen palveluksessa olevien koulutuksesta Euroopan unionin jäsenyyttä hakeneissa ehdokasvaltioissa. 8 artikla Tieteellinen komitea 1. Johtoryhmä perustaa sellaisista asiantuntijoista koostuvan tieteellisen komitean, jotka ovat tunnustettuja Euroopan tasolla oikeuslaitoksen palveluksessa olevien koulutuksen tuntemuksensa ja siihen liittyvän kokemuksensa ansiosta. 2. Tieteellistä komiteaa kuullaan 4 artiklassa tarkoitettua toimintaohjelmaa laadittaessa. 9 artikla Toiminta 1. Pääsihteeri laatii, saatuaan verkoston jäsenten ehdotukset, ehdotuksen toimintaohjelmaksi. 2. Johtoryhmä vahvistaa vuosittain verkoston toimintaohjelman. Se tiedottaa asiasta Euroopan parlamentille ja neuvostolle. 3. Johtoryhmä kokoontuu kerran puolessa vuodessa ja aina katsoessaan sen tarpeelliseksi. Puheenjohtaja kutsuu kokouksen omasta aloitteestaan tai jos puolet johtoryhmän jäsenistä sitä ehdottaa. Johtoryhmä kokoontuu ensimmäisen kerran ...(4). Viimeistään kuukausi ennen tätä ajankohtaa jäsenvaltiot toimittavat komissiolle luettelon niitä 2 artiklan mukaisesti edustavista koulutuksesta vastaavista ja heidän täydellisistä yhteystiedoistaan. Komissio toimittaa tämän luettelon neuvoston puheenjohtajalle, joka kutsuu koolle johtoryhmän ensimmäisen kokouksen. 4. Pääsihteeri avustaa johtoryhmää sen toiminnan kannalta tarpeellisissa hallinnollisissa tehtävissä, sekä 4 artiklassa tarkoitetun toimintaohjelman ja mahdollisten muiden aloitteiden täytäntöönpanossa. Hän huolehtii tietojen levittämisestä ja verkoston yleisestä toiminnasta. 5. Johtoryhmän puheenjohtaja laatii kokousten esityslistat. Pääsihteeri laatii ehdotukset kokousten pöytäkirjoiksi, jotka johtoryhmä hyväksyy. 10 artikla Työjärjestys 1. Pääsihteeri laatii ehdotuksen työjärjestykseksi, jonka verkoston jäsenet hyväksyvät yksimielisesti. Jos jokin jäsenvaltio on 2 artiklan 2 kohdan mukaisesti nimennyt edustajakseen useamman kuin yhden koulutuksesta vastaavan, sillä on kuitenkin vain yksi ääni. 2. Työjärjestyksessä on yksityiskohtaisia määräyksiä erityisesti kokousten koollekutsumisesta ja muiden kuin budjettipäätösten tekemisestä. IV LUKU RAHOITUS 11 artikla Verkoston rahoitus 1. Verkoston toiminta rahoitetaan Euroopan unionin yleisestä talousarviosta. Verkoston toteuttamat toimet rahoitetaan myös tästä talousarviosta. Jäsenvaltiot voivat osallistua niiden rahoitukseen. 2. Menot muodostuvat a) edellä 7 artiklassa tarkoitettujen elinten sekä 8 artiklassa tarkoitetun tieteellisen komitean toimintakuluista, ja b) edellä 4 artiklassa tarkoitetun toimintaohjelman ja 5 artiklassa tarkoitettujen pedagogisten apuvälineiden rahoituksesta. 12 artikla Suhde muihin rahoitusohjelmiin Verkoston jäsenet voivat edelleen esittää rahoituspyyntöjä toimivaltaisille Euroopan unionin toimielimille. Niiden on kuitenkin ilmoitettava näistä rahoituspyynnöistä verkoston pääsihteerille ja selvitettävä, mitä koulutustoimia nämä pyynnöt koskevat. V LUKU VUOSIKERTOMUS 13 artikla Vuosittainen toimintakertomus 1. Verkoston pääsihteeri laatii vuosittain toimintakertomuksen, jonka johtoryhmä hyväksyy. 2. Edellä 1 kohdassa tarkoitettu kertomus asetetaan saataville 6 artiklassa tarkoitetun sähköisen tietojenvaihtojärjestelmän kautta sekä komission ja verkoston Internet-sivustoilla. Se toimitetaan Euroopan parlamentille, neuvostolle, komissiolle sekä talous- ja sosiaalikomitealle. IV LUKU LOPPUSÄÄNNÖKSET 14 artikla Uudelleentarkastelu Komissio toimittaa Euroopan parlamentille, neuvostolle sekä talous- ja sosiaalikomitealle viimeistään ...(5) ja tämän jälkeen joka viides vuosi kertomuksen tämän päätöksen soveltamisesta. Tähän kertomukseen liitetään tarvittaessa ehdotuksia päätöksen mukauttamiseksi. 15 artikla Tekeminen ja soveltaminen Tämä päätös tulee voimaan päivänä, jona se tehdään. Sitä sovelletaan ...(6) asti ja sitä voidaan jatkaa. Tehty ... Neuvoston puolesta Puheenjohtaja (1) EYVL C ... (2) EYVL C ... (3) EYVL L 191, 7.7.1998, s. 4. (4) Neljä kuukautta tämän päätöksen tekemispäivästä. (5) Kolme vuotta tämän päätöksen tekemispäivästä. (6) Kymmenen vuotta tämän päätöksen tekemispäivästä.